ΓΡΑΠΤΗ ΕΡΩΤΗΣΗ P-2561/00

υποβολή: Theodorus Bouwman (Verts/ALE) προς την Επιτροπή

(25 Ιουλίου 2000)

Θέμα: Περιβαλλοντικές επιπτώσεις της αύξησης των εμπορευματικών μεταφορών συνεπεία του ηλεκτρονικού εμπορίου

Η ολλανδική οργάνωση μεταφορέων που εκτελούν οδικές μεταφορές εμπορευμάτων (Transport en Logistiek Nederland) δημοσίευσε πρόσφατα την έκθεση Νέο κρασί σε παλιά βαρέλια. Σύμφωνα με έρευνα, το ηλεκτρονικό εμπόριο θα οδηγήσει σε επιπλέον αύξηση των εμπορευματικών μεταφορών της τάξεως του 17 % στην Ολλανδία το 2005. Η αύξηση αυτή έρχεται να συμπληρώσει την ήδη αναμενόμενη αύξηση του 21 % και οφείλεται κυρίως στην αυξημένη χρήση μικρών φορτηγών και μικρών λεωφορείων αντί μεγάλων φορτηγών οχημάτων.

1. Γνωρίζει η Επιτροπή την ως άνω αναφερόμενη έρευνα; Έχει διεξαγάγει η Επιτροπή έρευνα σχετικά με τις συνέπειες του ηλεκτρονικού εμπορίου στις εμπορευματικές μεταφορές σε ευρωπαϊκό επίπεδο;

2. Συμφωνεί η Επιτροπή ότι η επιπλέον αύξηση των οδικών μεταφορών (με τις επακόλουθες συνέπειες: επιπλέον θόρυβος, ηχορρύπανση, κλιματικές μεταβολές) που αναμένεται να προκληθεί από το ηλεκτρονικό εμπόριο δεν συμβιβάζεται με τις προσπάθειες για επίτευξη βιώσιμων (από περιβαλλοντικής απόψεως) μεταφορών στην Ένωση, λαμβανομένου μάλισταπόψη του γεγονότος ότι αυξάνεται ο αριθμός των μικρών φορτηγών που έχουν σχετικά περισσότερες αρνητικές επιπτώσεις στο περιβάλλον;

3. Η ολλανδική κυβέρνηση ασκεί πολιτική πρόληψης της αύξησης των μεταφορών. Η πολιτική της Επιτροπής, η οποία έχει ως στόχο τη διευκόλυνση και την προώθηση του ηλεκτρονικού εμπορίου, δεν είναι αντίθετη προς αυτήν την πολιτική της ολλανδικής κυβέρνησης;

4. Σχεδιάζει η Επιτροπή να αναλάβει πρωτοβουλίες προκειμένου να εξαλείψει την ένταση μεταξύ των στόχων που αφορούν το ηλεκτρονικό εμπόριο αφ’ ενός και την πρόληψη της αύξησης των μεταφορών αφ’ ετέρου;

5. Εάν ναι, εντός ποιας προθεσμίας αναμένεται ηποβολή σχετικών προτάσεων από την Επιτροπή;

Απάντηση της κας de Palacio εξ ονόματος της Επιτροπής

(26 Σεπτεμβρίου 2000)

Η Επιτροπή γνωρίζει την μελέτη στην οποία αναφέρεται το Αξιότιμο Μέλος του Κοινοβουλίου, καθώς και σειρά άλλων μελετών για το ίδιο θέμα. Δυστυχώς, τα αποτελέσματα των διαφόρων μελετών δεν φιλοτεχνούν ένα συνεπές μελλοντικό τοπίο. Η Επιτροπή στηρίζει την έρευνα μέσω του πέμπτου προγράμματος πλαισίου: κάποια αποτελέσματα είναι ήδη διαθέσιμα από το τέταρτο πρόγραμμα πλαίσιο, τα οποίαποδηλώνουν την δυνατότητα αύξησης της αποδοτικότητας των οργανωτικών δραστηριοτήτων και μείωσης των περιβαλλοντικών επιβαρύνσεων.

Επίσης, αναπτύσσονται νέοι τρόποι παράδοσης στο πλαίσιο ηλεκτρονικών λιανικών συναλλαγών, όπως τα σημεία συλλογής, που αναμένεται να αυξήσουν την οργανωτική αποδοτικότητα. Σε συνολική βάση, η βελτίωση της οργανωτικής διαχείρισης θα οδηγήσει επίσης σε εξελίξεις όπως οι κοινές παραδόσεις αγαθών από διαφορετικές πηγές και, ως εκ τούτου, στη μείωση του οργανωτικού κόστους. Επιπλέον, η στροφή προς τα άϋλα προϊόντα (που μπορούν να παραδοθούν απευθείας με ηλεκτρονικά μέσα) θα μειώσει την ανάγκη φυσικής μεταφοράς.

Ωστόσο, το ηλεκτρονικό εμπόριο, μολονότι καθίσταται πλέον ένα ανεγνωρισμένο μέσο εμπορίας, βρίσκεται στα πρώιμα στάδια της ανάπτυξής του. Ενδέχεται να οδηγήσει σε αύξηση της χρήσης ελαφρών φορτηγών, πλην όμως, εάν ενισχυθεί η τάση συγκέντρωσης των παραδόσεων αγαθών που αγοράστηκαν ηλεκτρονικά, τα πράγματα ίσως εξελιχθούν διαφορετικά. Εάν εξετάσουμε το ηλεκτρονικό εμπόριο στο ευρύτερο πλαίσιο των ηλεκτρονικών συναλλαγών, ενδέχεται να μην είναι πλήρως γνωστά τα πλεονεκτήματα και μειονεκτήματα από πλευράς αυξήσεως των μεταφορών.

Η Επιτροπή παρακολουθεί την πρόοδο του ηλεκτρονικού εμπορίου, τόσο από πλευράς μεταφορών όσο και από πλευράς συναλλαγών. Επί του παρόντος, η Επιτροπή δεν είναι έτοιμη να συναγάγει συμπεράσματα για την μελλοντική επίδραση του ηλεκτρονικού εμπορίου στις μεταφορές.

Η Επιτροπή καταρτίζει Λευκή Βίβλο για κοινή πολιτική μεταφορών στην οποία θα εξεταστούν τα εν λόγω ζητήματα στο πλαίσιο μιας συνολικής ανασκόπησης της πολιτικής μεταφορών.